[pic] | КОМИСИЯ НА ЕВРОПЕЙСКИТЕ ОБЩНОСТИ |

Брюксел, 29.10.2008

COM(2008) 430 окончателен

Предложение за

РЕГЛАМЕНТ НА СЪВЕТА

за прилагане на Регламент (ЕО) № 853/2004 на Европейския парламент и на Съвета по отношение употребата на антимикробни вещества за премахване на повърхностно замърсяване от трупове от домашни птици

(представена от Комисията)

ОБЯСНИТЕЛЕН МЕМОРАНДУМ

Регламент (ЕО) № 853/2004 определя специфични правила за хигиената на храните от животински произход за операторите от хранителната промишленост. Регламентът предвижда, че операторите трябва да не използват за отстраняване на повърхностно замърсяване от продукти от животински произход вещества, различни от вода, освен ако употребата на такива вещества не е одобрена в съответствие със същия регламент. Предвидено е, че употребата на одобрени вещества трябва да не засяга задълженията на операторите от хранителната промишленост да спазват изискванията на същия регламент.

През октомври 1998 г. и през април 2003 г. Научният комитет по ветеринарни мерки, свързани с общественото здраве (НКВМОЗ) оповести различни научни становища и заключи, че употребата на антимикробни вещества може да допринесе за намаляването на патогените в домашните птици, при условие че тези вещества се използват в рамките на интегрирана система за контрол на хранителната верига.

В рамките на ветеринарното споразумение ЕО—САЩ САЩ внесоха документи относно употребата на четири антимикробни вещества върху трупове от домашни птици. Документите относно тях бяха предадени на Европейския орган за безопасност на храните (ЕОБХ), който прие становище през декември 2005 г. ЕОБХ заключи, че употребата на тези вещества (хлорен диоксид, подкиселен натриев хлорит, тринатриев фосфат и пероксикиселини) при описаните условия не представлява риск за общественото здраве и че употребата на антимикробни разтвори не замества необходимостта от добри хигиенни практики по време на обработката на трупове от домашни птици, особено по време на боравенето с тях. Независимо от това във второ свое становище през декември 2005 г. ЕОБХ посочи, че предоставента информация относно пероксикиселините сочи ограничена ефективност, която изисква да бъдат определени специфични условия на употреба.

На 6 март 2008 г. ЕОБХ в свое научно становище относно Оценка на възможния ефект от четирите вещества за антимикробна обработка върху появата на антимикробна резистентност заключава, че към настоящия момент няма публикувани данни, от които да се стигне до каквито и да било заключения относно възникването на вторична по-слаба възприемчивост към тези вещества, когато те се нанасят върху трупове от домашни птици, и до резистентност към терапевтични антимикробни вещества.

На 31 март 2008 г. Научният комитет по възникващи и идентифицирани нови здравни рискове (НКВИНЗР) и Научният комитет по рисковете за здравето и околната среда (НКРЗОС) в своето съвместно научно становище относно екологичното въздействие и ефекта върху антимикробната резистентност от четирите вещества, използвани за премахване на микробно повърхностно замърсяване от трупове от домашни птици, заключиха, че липсва достатъчно информация, за да бъдат направени комплексни количествени оценки и че съществуват предизвикващи тревога въпроси от екологично естество относно възможността да бъдат разпространени или селекционирани по-резистентни щамове, както и че рискът за околната среда по отношение на евентуалните остатъци в труповете от домашни птици се оценява като малък.

В този контекст на 2 юни 2008 г. в Постоянния комитет по хранителната верига и здравето на животните за гласуване беше внесен проект на регламент на Комисията за одобряване на употребата на четири вещества за премахване на повърхностно замърсяване от трупове от домашни птици и за определяне на условията, при които веществата могат да бъдат употребявани. Комитетът даде становище по предложението: 26 държави-членки гласуваха против и една се въздържа.

Следователно в съответствие с член 3, параграф 2 от Регламент (ЕО) № 853/2004 и в съответствие с член 5 от Решение 1999/468/ЕО на Съвета, изменено с Решение 2006/512/ЕО на Съвета, Комисията внася в Съвета предложение относно мерките, които да бъдат предприети, като Съветът разполага с три месеца, по време на които да се произнесе с квалифицирано мнозинство, и информира Парламента за това.

Настоящото предложение няма финансово отражение върху бюджета на Общността.

Предложение за

РЕГЛАМЕНТ НА СЪВЕТА

за прилагане на Регламент (ЕО) № 853/2004 на Европейския парламент и на Съвета по отношение употребата на антимикробни вещества за премахване на повърхностно замърсяване от трупове от домашни птици

(текст от значение за ЕИП)

СЪВЕТЪТ НА ЕВРОПЕЙСКИЯ СЪЮЗ,

като взе предвид Договора за създаване на Европейската общност,

като взе предвид Регламент (ЕО) № 853/2004 на Европейския парламент и на Съвета относно определяне на специфични хигиенни правила за храните от животински произход[1], и по-специално член 3, параграф 2 от него,

като има предвид, че:

(1) Регламент (ЕО) № 853/2004 определя специфични правила за хигиената на храните от животински произход за операторите от хранителната промишленост. Регламентът предвижда, че операторите от хранителната промишленост трябва да не използват за отстраняване на повърхностно замърсяване от продукти от животински произход вещества, различни от вода, освен ако употребата на такива вещества не е одобрена в съответствие със същия регламент.

(2) Следователно е целесъобразно да бъде одобрена употребата на някои антимикробни вещества за премахване на повърхностно замърсяване от трупове от домашни птици.

(3) Директива 91/271/ЕИО на Съвета от 21 май 1991 г. за пречистването на градските отпадъчни води[2] определя правила относно пречистването и заустването на отпадъчните води от някои промишлени отрасли.

(4) Директива 98/24/EO на Съвета от 7 април 1998 г. за опазване на здравето и безопасността на работниците от рискове, свързани с химични агенти на работното място (четиринадесета специална директива по смисъла на член 16, параграф 1 от Директива 89/391/ЕИО)[3], определя минимални изисквания за защитата на работниците на работното място срещу рискове за тяхната безопасност или здраве, произтичащи от наличието на химични агенти.

(5) Регламент (ЕО) № 2160/2003 на Европейския парламент и на Съвета от 17 ноември 2003 г. относно контрола на салмонела и други специфични агенти, причиняващи зоонози, които присъстват в хранителната верига[4] предвижда предприемането на мерки за откриване и контрол на салмонелата и други агенти, причиняващи зоонози, по време на всички съответни етапи от производството, обработката и разпространението. В него са предвидени национални програми за контрол за откриване на зоонози и агенти, причиняващи зоонози, на етапа на първичното производство, насочени към конкретни патогени.

(6) Регламент (ЕО) № 882/2004 на Европейския парламент и на Съвета от 29 април 2004 г. относно официалния контрол, провеждан с цел осигуряване на проверка на съответствието със законодателството в областта на фуражите и храните и правилата за опазване здравето на животните и хуманното отношение към животните[5] определя общи правила за осъществяване на официален контрол за проверка на съответствието с правилата за предотвратяване и елиминиране на рисковете за човека и животните или свеждането им до приемливи нива.

(7) Горните актове предвиждат някои хигиенни и други задължения за операторите от хранителната промишленост, както и упражняването на контрол от компетентния орган. Необходимо е обаче да бъдат предвидени допълнителни условия и изисквания за операторите от хранителната промишленост и нови дейности по контрол от страна на компетентния орган в допълнение на вече предвидените в съществуващото законодателство на Общността, за употребата на антимикробни вещества за премахване на повърхностно замърсяване от трупове от домашни птици.

(8) При провеждането на политиките на Общността се осигурява високо равнище на защита на здравето на човека. Приеманите от Общността мерки в областта на храните и фуражите трябва да се основават на съответната оценка на възможните рискове за здравето на човека и животните и, предвид съществуващите научни доказателства, да запазват или, ако това е научно оправдано, да повишават нивото на защита на здравето на човека и животните, осигурявано в Общността. При решението за управление на риска, свързано с настоящата материя, обаче е невъзможно пълното премахване на който и да е риск да се счита за реалистична цел. Задача и отговорност на натовареното с управление на риска длъжностно лице е да вземе решение относно приемливото ниво на риск, като има предвид всички налични елементи на научната оценка на риска.

(9) Освен това при провеждането на политиките на Общността се гарантира високо ниво на защита на околната среда, както от страна на действия по самата политика за околната среда, така и чрез включването на изисквания на политиката за околната среда при определянето и провеждането на други политики и дейности на Общността.

(10) На 30 октомври 1998 г. Научният комитет по ветеринарни мерки, свързани с общественото здраве (НКВМОЗ) публикува доклад относно „предимствата и ограниченията на антимикробната обработка при труповете от домашни птици“, в който препоръчва да се прави пълна оценка на всяко обеззаразяващо съединение или обеззаразяваща техника, преди тяхното използване да бъде разрешено.

(11) На 14 и 15 април 2003 г. НКВМОЗ публикува и становище относно „оценката на антимикробни обработки на трупове от домашни птици“ и заключи, че обеззаразяването може да представлява полезен елемент за по-нататъшното снижаване на броя на патогените, при условие че в рамките на цялата хранителна верига се прилага интегрирана стратегия за контрол, в т. ч. хигиенните мерки, прилагани на нивото на първичното производство, по време на транспортирането и в кланиците и преработвателните предприятия.

(12) На 6 декември 2005 г. Европейският орган за безопасност на храните (ЕОБХ) прие научно становище, в което заключи, че обработката на труповете от домашни птици с хлорен диоксид, подкиселен натриев хлорит, тринатриев фосфат или пероксикиселини не представлява заплаха за безопасността. ЕОБХ отбеляза също така, че в сравнение с потапянето и накисването в многократно използваната в охладителните вани вода, пулверизирането намалява излагането на евентуални остатъчни и странични животински продукти, които могат да възникнат вследствие прилагането на антимикробни вещества.

(13) Липсва адекватна оценка на токсикологичните ефекти от прилагането на повече от едно антимикробно вещество едновременно или последователно с друго вещество за отстраняването на повърхностно замърсяване от храна от животински произход. Следователно комбинации от няколко антимикробни вещества следва да не се използват.

(14) На 6 март 2008 г. ЕОБХ прие научно становище „относно оценката на възможния ефект от четирите вещества за антимикробна обработка върху появата на антимикробна резистентност“. В него се заключава, че към настоящия момент няма публикувани данни, от които да се стигне до заключението, че прилагането на четирите вещества, посочени в становището на ЕОБХ от 6 декември 2005 г., ще доведе до възникването на вторична по-слаба възприемчивост към тези вещества и до резистентност към терапевтични антимикробни вещества. Тези констатации са причина ЕОБХ да насърчава по-нататъшни изследвания върху вероятността от появата на такава възприемчивост към тези видове вещества и възможността за резистентност от тяхна страна към терапевтични антибиотици и други антимикробни агенти.

(15) На 18 март 2008 г. и на 2 април 2008 г. Научният комитет по рисковете за здравето и околната среда (НКРЗОС) и Научният комитет по възникващи и идентифицирани нови здравни рискове (НКВИНЗР) приеха съвместно научно становище относно екологичното въздействие и ефекта върху антимикробната резистентност от четирите вещества, използвани за премахване на микробно повърхностно замърсяване от трупове от домашни птици, в което посочват, че „към настоящия момент знанията относно потенциалния негативен ефект от употребата на различни биоциди са недостатъчни“. В отговор на дадения им от Комисията мандат относно четирите вещества, комитетите заключават, че липсва достатъчно информация, за да бъдат направени комплексни количествени оценки. Съществуват предизвикващи тревога въпроси от екологично естество относно възможността да бъдат разпространени или селекционирани по-резистентни щамове, както и по отношение на евентуалните остатъци в труповете от домашни птици. И НКРЗОС, и НКВИНЗР считат обаче, че рискът за околната среда е малък.

(16) Като институция, отговаряща за управлението на риска и длъжна да осигури приемливо ниво на риск за общественото здраве и здравето на животните, и за околната среда, Комисията счита, че рискът от евентуална антимикробна резистентност и от възможно въздействие върху околната среда от страна на четирите антимикробни вещества не може да бъде изключен. Поради това следва да бъдат установени изключително строги условия и изисквания за употребата на четирите вещества, по-специално по отношение времето на контакт, концентрацията на веществата и ограничаването на употребата до само едно вещество, с цел да се снижат допълнително всякакви рискове

(17) Някои антимикробни вещества, използвани за премахване на повърхностно замърсяване от трупове от домашни птици, биха могли да представляват риск за водната среда, здравето на работещите в системите за отпадъчни води и за експлоатацията и действието на канализационните системи и/или пречиствателните станции за отпадъчни води. Употребата на антимикробни вещества, съдържащи хлор, би могла да доведе до образуването на хлорорганични съединения, някои от които са устойчиви, биоакумулируеми или канцерогенни. Фосфорните съединения са също една от причините за еутрофизацията на европейските регионални морета, водеща до масиран растеж на водорасли и други нежелателни смущения във водната среда. Следва да се предвиди съответната разпоредба за правилен контрол върху заустването на такива вещества.

(18) Употребата на антимикробни вещества, различни от питейна вода, върху трупове от домашни птици следва да се посочва върху етикетите на трупове от домашни птици и на разфасовки и месни полуфабрикати, получени от тях, с цел информиране на потребителя. В съответствие с това е целесъобразно да се предвидят такива изисквания за етикетиране в настоящия регламент.

(19) Веществата, използвани за отстраняването на повърхностно замърсяване от трупове от домашни птици, а не за консервационни цели, нямат отражение върху определението за „прясно месо“ от точка 1.10 от приложение І към Регламент (ЕО) № 853/2004.

(20) Настоящият регламент обаче следва да се прилага едва след като бъде изменено определението за птиче месо, дадено в точка 1 от част Б.ІІ на приложение ХІV към Регламент (ЕО) № 1234/2007 на Съвета от 22 октомври 2007 г. за установяване на обща организация на селскостопанските пазари и относно специфични разпоредби за някои земеделски продукти (Общ регламент за ООП)[6]. Това изменение би позволило месото, обработено с антимикробни вещества, да бъде пускано на пазара и търгувано като птиче месо.

(21) Целесъобразно е да се одобри употребата на хлорен диоксид, подкиселен натриев хлорит, тринатриев фосфат и пероксикиселини за отстраняване на повърхностно замърсяване от трупове от домашни птици до появата на допълнителни научни данни, които да бъдат предоставени от операторите от хранителната промишленост в държавите-членки относно употребата на такива вещества. В тези данни следва да се включва възможното въздействие върху околната среда и възможната поява на антимикробна резистентност. Операторите от хранителната промишленост от трети страни се приканват да представят данните на последните. Тези данни ще съставляват основата за прегледа на разрешението и на условията за употребата на тези вещества.

(22) Постоянният комитет по хранителната верига и здравето на животните даде отрицателно становище по предложените от Комисията мерки и следователно мерките, предвидени в настоящия регламент, трябва да бъдат приети от Съвета,

ПРИЕ НАСТОЯЩИЯ РЕГЛАМЕНТ:

Член 1 Одобрени вещества

Антимикробните вещества, изброени в приложението, се одобряват за отстраняване на повърхностно замърсяване от трупове от домашни птици („одобрени вещества“).

Член 2 Задължения на операторите от хранителната промишленост относно употребата на одобрените вещества

Операторите от хранителната промишленост нанасят одобрените вещества само върху цели трупове от домашни птици, а не върху части от трупове или разфасовки от домашни птици.

Те нанасят одобрените вещества върху трупове от домашни птици само при условията, посочени в приложението, и в съответствие със следните изисквания:

a) няма едновременно или последователно нанасяне на повече от едно одобрено вещество върху трупа от домашна птица;

б) когато одобрено вещество се използва повече от един път в производствения процес, общото контактно време трябва да не превишава посоченото в точки 2, 3 и 4 от приложението;

в) когато одобрено вещество се използва в система за предварително охлаждане или за охлаждане, разтворът, съдържащ веществото, трябва да се подменя редовно с цел поддържане на предписаната концентрация на одобреното вещество;

г) трупът от домашна птица трябва да бъде изплакнат с питейна вода, като включително се изплакне отвътре изкорменият труп от домашна птица, в подходящ момент от производствения процес, следващ нанасянето на одобреното вещество, за да се гарантира, че веществото целенасочено се отстранява до такава степен, че да няма технологичен ефект в крайния продукт;

д) ефективността на изплакването, което трябва да гарантира, че в крайния продукт не присъстват остатъци от одобреното вещество или евентуални негови производни, трябва да бъде доказана научно чрез съответен постоянен мониторинг;

е) нанасянето на одобреното вещество и изплакването трябва да се извършват в кланичната зала, преди труповете от домашни птици да постъпят в залата за охлаждане или замразяване;

Член 3 Задължения на операторите от хранителната промишленост за събиране на данни

1. Операторите от хранителната промишленост събират данни за следните научноизследователски цели:

а) вероятност от появата на вторична по-слаба възприемчивост към одобрените вещества и резистентност към терапевтични антимикробни вещества;

б) въздействие върху околната среда от заустването на използваните разтвори от одобрените вещества и водата за тяхното отмиване;

в) възможността за разпространение или селекциониране на резистентни щамове в отпадъчните води.

2. Операторите от хранителната промишленост предоставят данните, посочени в параграф 1, на компетентния орган веднага след определянето на технически спецификации от страна на Комисията.

Член 4 Етикетиране

Когато одобрено вещество е използвано за отстраняване на повърхностно замърсяване от трупове от домашни птици, операторът от хранителната промишленост поставя на труповете от домашни птици и разфасовките и полуфабрикатите от птиче месо, получени от тях, открояващи се, добре четящи се и неизтриваеми етикети, указващи едно от следните:

a) обработено с антимикробни вещества; или

б) обеззаразено с помощта на химикали.

Член 5 Отпадъчни води

1. Когато употребата на одобрени вещества е свързана със заустването на отпадъчни води в градска колекторна и пречиствателна система или със заустването на промишлени отпадъчни води във водни басейни след пречистване, операторите от хранителната промишленост трябва да отговарят на следните стандарти за качество на отпадъчните води:

а) качество на отпадъчните води при заустване в градска колекторна и пречиствателна система:

общо хлор (изразен като Cl2): 0,4 mg/l

хлорорганични съединения, изразени като абсорбционни органични халогенирани съединения (AOX) 1,0 mg/l

б) качество на отпадъчните води при заустване в повърхностни води:

общо хлор (изразен като Cl2): 0,4 mg/l

общо фосфор (изразен като P): 2,0 mg/l

хлорорганични съединения, изразени като абсорбционни органични халогенирани съединения (AOX) 0,1 mg/l

2. Операторите от хранителната промишленост следят съответствието със стандартите за качество на отпадъчните води, предвидени в параграф 1, поне веднъж месечно на базата на 24-часово пропорционално на дебита набиране на проби.

Мониторингът на качеството на отпадъчните води се основава на международни стандарти ISO 7393-1:1985/2001, ISO 7393-2:1985, ISO 7393-3:1990, ISO 6878:2004 и ISO 9562:2004. Компетентният орган обаче може да разреши използването на други методи, ако може да се докаже, че получените с тях резултати са еквивалентни на получените чрез методите съгласно ISO.

Член 6 Официален контрол

1. Когато одобрено вещество се използва за отстраняване на повърхностно замърсяване от трупове от домашни птици, компетентният орган:

a) увеличава честотата и/или продължителността на официалните проверки, по-специално на официалните проверки, предвидени в член 10 от Регламент (ЕО) № 882/2004, като обръща особено внимание на задълженията на операторите от хранителната промишленост, предвидени в член 2 от настоящия регламент.

б) има правото за всеки отделен случай да определи допълнителни условия относно използването на веществото.

2. Компетентният орган упражнява официален контрол върху мониторинга, провеждан от операторите от хранителната промишленост, съгласно член 5, параграф 2.

Член 7 Задължения на компетентния орган за събиране на данни

Компетентният орган предава данните, предвидени в член 3, на Комисията на всеки шест месеца, считано от датата на прилагане на настоящия регламент.

Член 8 Влизане в сила, преглед и прилагане

Настоящият регламент влиза в сила на третия ден след датата на публикуването му в Официален вестник на Европейския съюз .

Той се прилага от датата на прилагане на регламента на Съвета за изменение на определението за птиче месо от точка 1 от част Б.ІІ на приложение ХІV към Регламент (ЕО) № 1234/2007 на Съвета.

В срок от 2 години от датата на прилагане Комисията прави преглед на настоящия регламент в светлината на допълнителните научни данни относно употребата на веществата, изброени в приложението, и, ако е необходимо, предлага нужното адаптиране на разрешението.

Настоящият регламент е задължителен в своята цялост и се прилага пряко във всички държави-членки.

Съставено в Брюксел на […] година.

За Съвета

Председател

ПРИЛОЖЕНИЕ

Списък на одобрените веществата и на условията за тяхното прилагане (съгласно член 2)

1. Хлорен диоксид:

a) при максимална концентрация на остатъчен хлорен диоксид във водата от 3 mg/kg в точките от производствения процес, в които се използва одобреното вещество;

б) в случаи на непрекъснато охлаждане чрез потапяне срещу течението на потока, продължителността на контакт трябва да бъде пропорционална на големината на труповете от домашни птици и да се оценява във връзка с използваната концентрацията на хлорен диоксид.

2. Подкиселен натриев хлорит:

a) във води за обработка на домашни птици, прилагани като разтвори за предварително охлаждане или охлаждане при концентрация на натриев хлорит от 50 до 150 mg/kg в комбинация с разрешена за хранителни употреби киселина, която осигурява pH на разтвора в границите от 2,8 до 3,2; разтворът се прилага като баня за потапяне за не повече от общо 5 до 8 секунди;

б) във води за обработка на домашни птици, прилагани като пулверизирани разтвори при концентрация на натриев хлорит от 500 до 1200 mg/kg в комбинация с разрешена за хранителни употреби киселина, която осигурява pH на разтвора в границите от 2,3 до 2,9; разтворът се прилага като пулверизирана струя за общо не повече от 15 секунди.

3. Тринатриев фосфат:

във води за обработка на домашни птици при концентрация от 80 g/kg до 120 g/kg. Разтворът се прилага чрез потапяне или напръскване на неохладените трупове от домашни птици за общо не повече от 15 секунди.

4. Пероксикиселини:

във води за обработка на домашни птици може да се използва смес от пероксикиселини, октанова киселина, оцетна киселина, водороден прекис, пероксоктанова киселина и 1-хидроксиетилиден-1, 1-дифосфонова киселина (HEDP) при концентрация не по-висока от 220 mg/kg пероксикиселини, 110 mg/kg водороден прекис и 13 mg/kg HEDP за не повече от общо 15 секунди, когато сместа се прилага чрез напръскване или потапяне.

[1] ОВ L 139, 30.4.2004 г., стр. 55; поправена версия (ОВ L 226, 25.6.2004 г., стр. 22). Регламент, последно изменен с Регламент (ЕО) № 1243/2007 на Комисията (ОВ L 281, 25.10.2007 г., стр. 8).

[2] ОВ L 135, 30.5.1991 г., стр. 40. Директива, последно изменена с Регламент (ЕО) № 1882/2003 на Европейския парламент и на Съвета (ОВ L 284, 31.10.2003 г., стр. 1).

[3] ОВ L 131, 5.5.1998 г., стр. 11. Директива, изменена с Директива 2007/30/ЕО на Европейския парламент и на Съвета (ОВ L 165, 27.6.2007 г., стр. 21).

[4] ОВ L 325, 12.12.2003 г., стр. 1. Регламент, последно изменен с Регламент (ЕО) № 1237/2007 на Комисията (ОВ L 280, 24.10.2007 г., стр. 5).

[5] ОВ L 165, 30.4.2004 г., стр. 1; поправена версия (ОВ L 191, 28.5.2004 г., стр. 1). Регламент, последно изменен с Регламент (ЕО) № 301/2008 на Съвета (ОВ L 97, 9.4.2008 г., стр. 85).

[6] ОВ L 299, 16.11.2007 г., стр. 1. Регламент, последно изменен с Регламент (ЕО) № 248/2008 на Съвета (ОВ L 76, 19.3.2008 г., стр. 6).